J. Rusnák, poslanec: (2003-07-03):
Vzhľadom na výsledok prerokovania tohto návrhu zákona vo výboroch navrhujem podľa § 73 ods. 1 písm. b) zákona č. 350/1996 Z. z. o rokovacom poriadku Národnej rady Slovenskej republiky nepokračovať v rokovaní o predloženom návrhu zákona (tlač 232). To je procedurálny návrh a tie 4 minúty využijem na to, aby som zdôraznil. Táto Národná rada je trošku iná, ako bola Národná rada predtým, kde podobný návrh bol, bol trošku, samozrejme, iný, kde sme ho zamietli a urobili sme správne. Svojím procedurálnym návrhom som jasne zaujal postoj, ako budem hlasovať, a k tomu vlastne vyzývam aj vás. Robím to preto, a keďže pán poslanec Jasovský tu, myslím, včera alebo predvčerom vystúpil, že on v určitej oblasti je odborníkom, ja nie som odborníkom v obchode, nie som manažér obchodu, čiže prípravu, ktorú som dostal z rôznych inštitúcií, som si nechal pre seba, aby som sám vnútorne bol presvedčený o tom, že tento procedurálny návrh je správny. Hospodársky výbor je výbor, v ktorom je možnosť široko diskutovať, a hospodársky výbor nedošiel k jasnému záveru, hovorím o riadnom zasadnutí hospodárskeho výboru, kde by s plným vedomím a svedomím mohol povedať, je to dobrý zákon, treba zaň hlasovať. K podobným záverom nedošiel ani výbor pre pôdohospodárstvo, čo pokladám pre seba ako za jasný signál, pretože sa tu hovorilo o poľnohospodároch. Stretli sa so mnou mnohí predstavitelia jednej i druhej strany. V hospodárskom výbore sme vytvorili dostatočný priestor na to, aby mohli diskutovať, aby nás mohli odborne presvedčiť. A i na základe toho som predložil tento návrh. Nepokladám za štandardné, aby sme, ja som si teraz tu vypočul návrh, pozmeňujúce návrhy, ktoré v § tom a onom menia to a ono, ja nie som schopný za 5 minút posúdiť, či je to správne, alebo nesprávne. Čiže i toto ma presviedča o tom, že tento postup, aby sme prijali takýto zákon, ktorý zasahuje do základov liberalizácie trhu, nie je správny. Preto si myslím, že tento zákon netreba podporiť a naši výrobcovia musia využívať viacej platné legislatívne normy na to, aby sa vedeli presadiť. Som poslanec regiónu východu a uvedomujem si ťažkosť situácie, ktorá tam je, ale je tu paradox, že možno práve obchodné reťazce pomáhajú tým drobným dostať ich výrobky ďalej. Je to pravda, možno i pod značkou obchodného reťazca. Ale keď som sa ich pýtal, či im to prekáža, tak neprekáža, pretože to maslo a ďalšie výrobky dostanú ďalej a takto postupne sa presadia. Postupne sa presadia tým, že sa spájajú, že sa neboja bojovať za svoje práva. Ale na to je v tomto štáte dostatočná legislatíva. Preto chcem konštatovať, že tento návrh nepodporím a k tomu vyzývam aj vás. Ďakujem pekne. P. Rusko, podpredseda NR SR: Ďakujem pekne, pán poslanec. S faktickými poznámkami – pán poslanec Malchárek, pani poslankyňa Beňová, pán poslanec Ševc. Nech sa páči, pán poslanec Malchárek. J. Malchárek, poslanec: Ďakujem, pán predsedajúci, za slovo. Na úvod chcem povedať, že je mi cťou pracovať vo výbore, ktorého ste predsedom, pán predrečník, a myslím to naozaj úprimne, na druhej strane si myslím, že je celkom legitímne diskutovať aj vo výboroch, ale nie menej legitímne je diskutovať o tomto návrhu zákona, ale aj o iných s predkladateľom, pretože my sme volili práve túto cestu, keďže sme vedeli, že ideme zásadným spôsobom vstúpiť do tohto zákona, a jeho súhlas na takýto postup bol nevyhnutný, alebo je nevyhnutný. A preto sme niekoľko veľa hodín aj s jeho kolegami, aj s mojím zázemím pracovali na tom, aby sa to dostalo do tejto podoby. Nie je celkom pravda, že by sme to priniesli 5 minút pred hlasovaním. Ja som včera prítomným predsedom poslaneckých klubov v podstate dal, alebo naznačil som im, ako môže po týchto zmenách vyzerať konečný komparovaný, už hotový návrh zákona. Je pravda, že tých zmien je veľa. Na druhej strane som si bol vedomý aj faktu, že na poslednej koaličnej rade nám naši partneri z koalície povedali, že tento zákon v žiadnej podobe nepodporia, tak som sa snažil si ušetriť energiu na to, aby som vystúpil pri príprave tohto zákona s tým, aby som s čistým svedomím mohol svojim kolegom povedať, že s týmito zmenami je to zákon, ktorý je tvrdo v línii liberálnej politickej strany ANO, a takto si za tým stojím. Ďakujem pekne za pozornosť. P. Rusko, podpredseda NR SR: Ďakujem pekne. Pani poslankyňa Beňová. M. Beňová, poslankyňa: Ďakujem, pán predsedajúci. Len veľmi krátko. Pán predseda, neschovávajme za slovo liberalizácia ochranu monopolu. Vy ste použili výraz, že práve prijatím takéhoto zákona by sme zamedzili liberalizácii. Ja si myslím presný opak. Ak takýto zákon neprijmeme, tak podporujeme monopolizáciu v tomto sektore. A takisto si myslím, že Národná rada Slovenskej republiky má prijímať takú legislatívu, ktorá zásadným spôsobom pomôže našim občanom, občanom Slovenskej republiky, a v tomto kontexte teda aj živnostníkom alebo výrobcom u nás doma na Slovensku. Chcela by som ešte použiť príklad z členských štátov Európskej únie, pretože o chvíľu budeme spoločne na jednotnom vnútornom trhu a budeme členským štátom únie, kde jednotlivé členské štáty únie podobnými zákonmi ochraňujú práve svojich výrobcov, aby jednoducho neboli diskriminovaní príchodom takýchto veľkých nadnárodných reťazcov na svoje územia. Takže to som len chcela povedať k tomu vášmu vystúpeniu. Ďakujem veľmi pekne. P. Rusko, podpredseda NR SR: Ďakujem pekne. Posledný je pán poslanec Ševc s faktickou pripomienkou. J. Ševc, poslanec: Ďakujem, pán predsedajúci. Ja sa len zamýšľam nad tým, prečo také veľké mamutie obchodné reťazce, ako je Tesco, Carrefoure, poslali nám, poslancom, listy, aby sme nepodporili tento zákon. Ja sa nechcem opakovať s pani poslankyňou Beňovou, skutočne sa treba zamyslieť nad tým, čo to je politika, liberalizácia, človek, prvovýrobca. Ak majú tieto reťazce určovať a diktovať prvovýrobcom, ako majú predávať a za aké ceny, tak potom je zamyslenie potreby tohto zákona, ja ho plne podporím. Ďakujem. P. Rusko, podpredseda NR SR: Ďakujem pekne. Faktické pripomienky skončili. Pán poslanec Rusnák chce ešte reagovať, nech sa páči.